《寄闾丘仲》
宋代·周孚

曩哦佛狸谣，别我江上宅。不忧道里远，但恐生死隔。

匆匆分袂道，悲风动悽恻。寄声来问我，何忍试锋镝。

憔悴山泽间，藜苋尚可食。寒蜗恋馀涎，欲道我未得。

作书思报子，霜雁正戢翼。迩来闻吉语，草木有佳色。

惊雷毙枭獍，甘雨厌螟𧎢。崎岖各不死，仰荷天地德。

平生长卿舍，依旧立四壁。君归亦莫缓，岁晚霜露逼。

相期津上亭，沥酒酹馀厄。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。